Vrou sterf tydens aanval by hul huis in PEArgieffoto: Kent Williamson Martha Snyman (83) het gesterf ná sy en haar man, David Snyman (76), Saterdagoggend by hul huis in Rowallanpark in Port Elizabeth aangeval is. Kol. Priscilla Naidu, woordvoerder van die polisie, het gesê die egpaar was tussen 10:30 en 11:30 by hul huis toe ŉ onbekende man by die agterdeur van hul huis ingekom het. “Die aanvaller het Martha in die gang van die huis gekonfronteer. Haar kop het ŉ stamp opgedoen en sy het geval.” Die verdagte is daarna na die sitkamer waar hy David teëgekom het. “Mnr. Snyman het geringe beserings aan sy kop opgedoen. Twee selfone en ŉ onbekende bedrag kontant is gesteel.” Martha het op die toneel aan haar beserings beswyk. Die verdagte het weggehardloop. “Die polisie ondersoek ŉ saak van moord en huisroof. Die verdagte word beskryf as ŉ persoon met ŉ donker gelaat en hy het donker klere aangehad. Sy broek was groen en hy het ŉ afro-haarsnit. Enigiemand met inligting word versoek om Ronald Mahleza te kontak by 082 442 1384 of die SAPD in Kabegapark by 041 397 6802. Alle inligting sal vertroulik hanteer word.”